# - Tájékoztató -

# Ikerszülési támogatásként megállapítható

# rendkívüli települési támogatás

Ikerszülési támogatást lehet megállapítani annak a családnak, ahol iker gyermekek születtek. Bővebb információ a tájékoztatóban található.

#### **Jogosultak köre**

Ikerszülési támogatás Budapest Főváros XVI. kerületében (továbbiakban: Kerület) bejelentett lakóhellyel rendelkező és életvitelszerűen is a Kerületben lakó szülői felügyeletet gyakorló szülő, vagy gyám számára állapítható meg, aki egyben a gyermekek védelméről és a gyámügyi igazgatásról szóló 1997. évi XXXI. törvény 4. §-ának személyi hatálya alatt áll.

A lakcím megállapítása szempontjából a személyiadat- és lakcímnyilvántartás adatai irányadóak.

#### **Mit kell tennie**

A nyomtatványt értelemszerűen és a hivatalos iratoknak megfelelően kell kitölteni és papír alapon vagy elektronikusan az eljáró hatósághoz el kell juttatni a szükséges dokumentumokkal együtt. Az e-mail cím és a telefonszám megadása a kapcsolattartást segíti.

Életvitelszerű (levelezési) címet akkor kell megadni, ha az eltér a lakcímtől vagy a lakcímnyilvántartásban lakóhely és tartózkodási hely egyaránt szerepel bejelentve.

Amennyiben megad bankszámlaszámot, megállapítás esetén a támogatás kifizetése utalással nem pedig postai úton történik.

#### **Határidők**

A kérelem benyújtásának határideje: a gyermek 1 éves koráig folyamatosan.

Az elbírálás amennyiben minden szükséges irat, adat rendelkezésre áll: 8 nap.

Teljes eljárásban, amennyiben pl. hiánypótlás szükséges: maximum 60 nap.

#### **Benyújtandó dokumentumok**

- a gyermekek születési anyakönyvi kivonatának másolatát,

- különös méltánylás esetén orvosi igazolást a gyermek állapotáról, a fokozott ápolás szükségességének indoklását feltűntetve.

#### **Fizetési kötelezettség**

A szociális igazgatási eljárás és az azzal összefüggésben indult közigazgatási per költség- és illetékmentes.

#### **Eljáró szerv**

Budapest XVI. kerületi Polgármesteri Hivatal  [**Szociális és Szociális Intézményi Iroda**](http://www.bp16.hu/szervezeti-felepites/szocialis-iroda) **(1163 Budapest, Havashalom u 43., Tel.: +36 1 40 11 400; szocialisiroda@bp16.hu).**

Az eljárás során a döntést megelőzően sor kerülhet:

* az illetékesség vizsgálatára, továbbá
* hiánypótlásra való felszólításra, és
* környezettanulmány készítésére

#### **Felettes szerv/jogorvoslat**

A döntés ellen a közléstől számított 15 napon belül a Budapest Főváros XVI. kerületi Önkormányzat Képviselő-testületéhez címzett, de az eljáró hatóságnál benyújtandó fellebbezésre van lehetőség.

#### **Egyéb információk**

A támogatás összege gyermekenként egyszeri 50 000 Ft, mely különös méltánylás esetén, fokozott ápolást igénylő gyermek esetében családonként egyszeri 50 000 Ft-tal kiegészíthető.

#### **Vonatkozó jogszabályok**

* A szociális igazgatásról és szociális ellátásokról szóló 1993. évi III. törvény,
* gyermekek védelméről és a gyámügyi igazgatásról szóló 1997. évi XXXI. törvény,
* Az általános közigazgatási rendtartásról 2016. évi CL. törvény,
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet,
* Budapest Főváros XVI. kerületi Önkormányzat Képviselő-testületének 1/2015. (II. 23.) önkormányzati rendelete a szociális és gyermekvédelmi települési támogatásokról

#### **Fogalmak**

**Iker gyermekek:** Ugyanabból a terhességből született kettő vagy több gyermek.